Forenede sager C-532/14 og C-533/14

Toorank Productions BV

mod

Staatssecretaris van Financiën

(anmodning om præjudiciel afgørelse

indgivet af Hoge Raad der Nederlanden)

»Præjudiciel forelæggelse — den fælles toldtarif — tarifering — kombineret nomenklatur — toldpos. 2206 — toldpos. 2208 — alkoholholdige drikkevarer fremstillet ved gæring efterfulgt af rensning — tilsætning af tilsætningsstoffer til alkoholholdige drikkevarer fremstillet ved gæring efterfulgt af rensning — drikkevarer, der har mistet de egenskaber, der kendetegner drikkevarer henhørende under toldpos. 2206«

Sammendrag – Domstolens dom (Første Afdeling) af 12. maj 2016

Toldunion – den fælles toldtarif – toldpositioner – alkoholholdige drikkevarer fremstillet ved til en basisdrikkevare henhørende under pos. 2208 i den kombinerede nomenklatur at tilsætte visse tilsætningsstoffer såsom destilleret alkohol og andre stoffer – tarifering i pos. 2208 i den kombinerede nomenklatur – kriterier

Toldunion – den fælles toldtarif – toldpositioner – alkoholholdige drikkevarer fremstillet ved til en basisdrikkevare henhørende under pos. 2208 i den kombinerede nomenklatur at tilsætte visse tilsætningsstoffer såsom sukker og aromastoffer – tarifering i pos. 2208 i den kombinerede nomenklatur

Det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i den kombinerede nomenklatur, som er indeholdt i bilag I til forordning nr. 2658/87 om told- og statistiknomenklaturen og den fælles toldtarif, og i bestemmelserne til dennes afsnit og kapitler. Varens bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, henset til varens objektive karakteristika og egenskaber. Varens bestemmelse er ikke desto mindre kun et relevant kriterium, hvis tariferingen ikke kan foretages alene på grundlag af varens objektive kendetegn og egenskaber. De forklarende bemærkninger for så vidt angår den kombinerede nomenklatur, udarbejdet af Europa-Kommissionen, og for så vidt angår det harmoniserede varebeskrivelses- og varenomenklatursystem, udarbejdet af Verdenstoldorganisationen, indeholder vigtige, om end ikke bindende, bidrag til fortolkningen af de forskellige toldpositioners rækkevidde (jf. præmis 34-36)

Den kombinerede nomenklatur, som er indeholdt i bilag I til forordning nr. 2658/87 om told- og statistiknomenklaturen og den fælles toldtarif, i den affattelse, som følger af forordning nr. 1719/2005 og af forordning nr. 1214/2007, skal fortolkes således, at en drikkevare, som er fremstillet ved gæring af et æblekoncentrat og bestemt til indtagelse rent eller som basisingrediens i andre drikkevarer, som har en neutral farve, duft og smag som følge af en rensning, bl.a. ved ultrafiltrering, og hvis alkoholindhold uden tilsat destilleret alkohol er på 16% vol., henhører under pos. 2208 i denne nomenklatur. Et produkt fremstillet ved gæring og efterfølgende rensningsprocesser henhører under pos. 2208 i den kombinerede nomenklatur, for så vidt som det har mistet de egenskaber, der kendetegner gærede drikkevarer henhørende under pos. 2206 i den kombinerede nomenklatur, og opnået dem, der kendetegner ethylalkohol omfattet af pos. 2208 i denne nomenklatur. (jf. præmis 43 og 45 samt domskonkl. 1)

Den kombinerede nomenklatur, som er indeholdt i bilag I til forordning nr. 2658/87 om told- og statistiknomenklaturen og den fælles toldtarif, i den affattelse, som følger af forordning nr. 1719/2005 og af forordning nr. 1214/2007, skal fortolkes således, at drikkevarer med et alkoholindhold på 14% vol., som er fremstillet ved tilsætning af sukker, aromastoffer, farve- og smagsstoffer, fortykkelsesmidler og konserveringsmidler og i et enkelt tilfælde også fløde til en basisdrikkevare, som er fremstillet ved gæring af et æblekoncentrat, som har en neutral farve, duft og smag som følge af en rensning, bl.a. ved ultrafiltrering, og hvis alkoholindhold er på 16% vol, og som ikke indeholder destilleret alkohol, henhører under pos. 2208 i denne nomenklatur. De pågældende drikkevarer har således de objektive egenskaber, der gør sig gældende for en likør, og henhører følgelig under pos. 2208 i den kombinerede nomenklatur. (jf. præmis 49 og 50 samt domskonkl. 2)